Hekla María Arnardóttir , 13 ára nemandi í 7. bekk í Grundaskóla , hefur verið valin úr stórum hópi umsækjenda til að fá tækifæri til að verða fréttamaður á KrakkaRÚV . Um er að ræða tímabundið verkefni sem tengist Barnamenningarhátíð í Reykjavík sem hófst í gær og stendur til 24. apríl næstkomandi . Að sögn Heklu Maríu er hún ein tíu umsækjenda sem fær þetta tækifæri . „ Þetta var auglýst inni á krakkaruv.is og frænka mín sendi mér linkinn af auglýsingunni . Þegar ég sótti um að vera með þurfti ég að taka upp myndband og segja frá því af hverju ég vildi verða fréttamaður , “ segir Hekla María , sem var á miðri æfingu fyrir Stóru upplestrarkeppnina þegar blaðamann bar að garði . Henni fannst lítið mál að taka upp myndbandið og hlakkar mikið til að taka þátt í verkefninu . „ Ég sótti um af því að ég hef alltaf haft áhuga á fréttamennsku og fréttum . Ég hef alltaf haft gaman af því að tala , “ segir hún hress í bragði . „ Við fengum svo tölvupóst og ég hélt fyrst að ég væri bara að fara á námskeið . Ég vissi ekki um Barnamenningarhátíðina og að við ættum að segja fréttir þaðan , “ bætir hún við . Aðspurð að því hvort hún sé ekkert stressuð að koma fram í sjónvarpinu segist hún ekki finna fyrir því - í það minnsta ekki ennþá . „ Kannski verð ég stressuð fimm mínútum áður en ég byrja , “ segir hún . Fór fyrst á námskeið Verkefnið hófst í síðustu viku þegar ungu fréttamennirnir fóru á tveggja daga námskeið hjá RUV , þar sem þau fengu tækifæri til að vinna með þekktum aðilum úr sjónvarpsheiminum . „ Þar lærðum við fréttaskrif , viðtalstækni og fleira . Við lærðum til dæmis að spyrja ekki bara já og nei spurninga . Svo fórum við í skoðunarferð um húsnæði RUV . Þetta var mjög skemmtilegt , “ segir Hekla María . Hún segir hina fréttamennina alla vera af höfuðborgarsvæðinu og að hún sé með þeim yngstu sem taka þátt . Hekla María verður á ferðinni um Reykjavíkurborg næstu daga , ásamt hinum ungu fréttamönnunum . „ Á meðan á hátíðinni stendur þá verðum við á ferðinni og segjum frá því hvað er að gerast . Svo verður besta frétt dagsins valin og hún fer í sjónvarpið . Hinar fara allar inn á ruv.is og á krakkaruv.is en ég vonast auðvitað til þess að komast í sjónvarpið , “ segir Hekla María kát að endingu .